Car Land Rover Range Rover 4 (12 On) [L405] 2014 | Steering Wheel Bosses - Vehicle Specific | Steering Wheels & Accessories | Motorsport | Home | Demon Tweeks
Land Rover Range Rover 4 (12 On) [L405] 2014 Steering Wheel Bosses - Vehicle Specific Slagterseun met ’n brilletjie, ’n - Protea Boekhuis
Slagterseun met ’n brilletjie, ’n
Lanoye, T (vert. deur Daniel Hugo)
Die Vlaamse skrywer Tom Lanoye het geen bekendstelling in Suid-Afrika nodig nie. Reeds in 1996 het hy met die opspraakwekkende Kartondose – die eerste van Lanoye se tekste wat deur Daniel Hugo vertaal is – ’n huishoudelike naam geword. Die opvoering van Lanoye se drama Mamma Medea (vertaal deur Antjie Krog) was ’n reusesukses.
’n Slagterseun met ’n brilletjie is ’n nuwe keur Afrikaanse vertalings van hierdie “literêre popster” (soos hy in Nederland en België bekendstaan) se werk deur die gesoute vertaler, digter en radiopersoonlikheid Daniel Hugo. Die ses tekste in hierdie bundel bevat weer die Lanoye-suksesresep: die “regte kombinasie van betrokkenheid en afstand, die intensiteit van die jong seun en die ironiese, en dikwels humoristiese, terugskou van die volwassene op sy vroeër self” (Gunther Pakendorf). Telkens vervaag die grense tussen feit en fiksie, realisme en surrealisme, geloofwaardigheid en absurditeit.
In die titelverhaal staan die leser as ’t ware tussen verlede en toekoms. “’n Perfekte moord” is ’n fenomenale vertelling oor identiteit wat vervloei. “Spek en boontjies” is ’n humoristiese blik op die passie tussen mense. “Gesonde verstand in die buiteland” en “Johannesburg, Le Bain” vermaak met die karakters se opvattings oor die spanning tussen Europa en Afrika. Nog ‘n hoogtepunt is die ironiese “Onweer in die trope” met sy buitengwoon verrassende slot . Soos die verteller in Kartondose sê : “Verduiwels, maar dis knap gedaan.”
Tom Lanoye is ’n skrywer, digter, dramaturg, joernalis, vertaler en kritikus. Hy woon in Antwerpen en Kaapstad. Een slagerszoon met een brilletje, die bundel waaruit die titelverhaal van hierdie vertaling kom, is al veertien keer herdruk. Hy het verskeie pryse vir sy skryfwerk ontvang, waaronder die gesogte Goue Uil-letterkunde en -publiekpryse. Daniel Hugo het 13 digbundels op sy kerfstok. As produktiewe literêre vertaler sluit sy oeuvre vertalings in van Komrij, Van Veen, Van Reybrouck, De Coninck en Mulisch. Hy is tans Uitvoerende Direkteur van die Huis der Nederlanden, en het die Via Afrikaprys vir boekjoernalis van die jaar en verskillende ATKV-radiopryse ingepalm.